《仰赠特进阳休之诗》
南北朝·卢思道

幽求遂古，逖听前闻。鸿荒眇邈，篆策絪缊。体国经野，为鸟为云。

果行毓德，或武或文。

于铄君子，含章挺秀。龙翰凤翼，玉荣松茂。逸韵孤峙，奇峰回构。

慕舜匪高，希颜可陋。

艺殚文府，学究书林。尽则穷丽，索隐钩深。灵珠耀手，明镜悬心。

声偃华裔，道冠衣簪。

豹变其文，鸿渐于陆。入作卿士，出为岳牧。千社万钟，玄冕丹毂。

神之听之，介以景福。

汉称广德，晋美剧阳。君亦高蹈，二此鸿芳。知足知止，令问令望。

功遂身退，休有烈光。

闻风伯夷，懦夫自立。祖道疏傅，行人霣泣。公之戾止，僚友胥集。

瞻彼高山，每怀靡及。

余实肤陋，少不及门。挟策问道，拜帚承恩。以兹高义，被于后昆。

式歌且舞，敢赠长言。

作者简介：卢思道（公元531年-583年）字子行。范阳（今河北涿州）人。年轻时师事“北朝三才”之一邢劭（字子才），以才学重于当时，仕于北齐。齐宣王卒，朝臣各作挽歌10首，择善者用之，思道十得其八，时称“八米卢郎”。北齐末待诏文林馆。北周灭齐后入长安，官至散骑侍郎。一生的主要文学活动在北朝。